
 HR CoE
Etikos kodeksas
1 Bendrosios sąlygos
Šis Etikos kodeksas, galiojantis visoms HRANIPEX grupės įmonėms ir filialams (toliau – Kodeksas), yra privalomas vertybių, principų ir elgesio apibrėžimų rinkinys, todėl yra pagrindinis dokumentas, aprašantis pagrindinius visos HRANIPEX grupės (toliau – „Darbdavys“ arba „Bendrovė“) darbuotojų etiško elgesio principus.
Bendrovė gerbia galiojančius įstatymus, etikos taisykles, moralės normas ir sąžiningą komercinę praktiką. Kodekso tikslas – konkrečiai apibrėžti pagrindines taisykles, principus ir vertybes, kuriomis Bendrovė vadovaujasi vykdant kasdienę veiklą, bei nustatyti atitinkamas visų suinteresuotų asmenų pareigas. Kodeksas taip pat apibrėžia  kitų vidaus taisyklių aiškinimo pagrindą. 
Kodekse pateiktas taisyklių sąrašas nėra ir negali būti baigtinis. Net ir tais atvejais, kurių Kodeksas aiškiai nenumato, darbuotojai privalo elgtis ir veikti pagal Kodekso principus bei tikslus ir visada laikytis įstatymų, moralės, bendrųjų etikos taisyklių, bendrųjų moralės ir sąžiningos komercinės praktikos taisyklių, kad būtų palaikomas geras Bendrovės vardas ir reputacija.
Pagal tai, kas išdėstyta, šalys turi įvairių įsipareigojimų. Visų pirma, Darbdavys įsipareigoja laikytis teisės aktų, garantuojančių darbuotojams tokias darbo sąlygas ir aplinką, kurios leistų saugiai atlikti darbus ir vykdyti Kodekse nustatytas pareigas.
Visų pirma, darbuotojai privalo:
(i) atlikti savo darbą pagal visas savo žinias ir gebėjimus, maksimaliai profesionaliai ir saugoti teisėtus darbdavio, jo bendradarbių ir trečiųjų asmenų interesus, gerą vardą ir reputaciją ir neleisti bet kokio asmeninių ar šeimyninių interesų konflikto su Darbdavio interesais (iškilus tokiam interesų konfliktui, nedelsdami informuoja Darbdavį);
(ii) užtikrinti ekonomišką Darbdavio turto ir jam patikėtų daiktų naudojimą ir elgtis taip, kad Darbdavys, vykdydamas savo pareigas, nepatirtų papildomų išlaidų;
(iii) veikti prevenciškai, kad būtų išvengta žalos Darbdavio ar trečiųjų asmenų sveikatai ir turtui ar aplinkai. Jei yra neišvengiama žalos rizika, darbuotojai turi stengtis jos išvengti. Jei tai neįmanoma, jie informuoja tuos asmenis, kurie yra kompetentingi užkirsti kelią žalai arba ją sumažinti, ir visada informuoja Darbdavį apie žalos atsiradimo riziką;
(iv) ginti Darbdavio intelektinės nuosavybės teises, gerbiant trečiųjų šalių intelektinę nuosavybę;
(v) bendrai gerbti įstatymines ir sutartines trečiųjų asmenų teises atliekant darbus.
Šio Kodekso privalo laikytis visi darbuotojai, tiek bendraudami su kolegomis, vadovais, tiek su Darbdavio verslo partneriais, tiekėjais ar klientais. Kodeksas yra svarbi įmonės kultūros kūrimo priemonė. Bendrovės kultūra kuria mūsų grupės įvaizdį ir jos funkcionavimą kaip komandą. Taigi Kodeksas atspindi darbdavio reikalaujamą abipusio elgesio, manierų ir bendravimo su partneriais būdą. Kodeksas išreiškia Darbdavio valią ir įsipareigojimą laikytis etiško elgesio verslo partnerių, valdžios institucijų ir, galiausiai, visų kolegų atžvilgiu.
Todėl darbuotojai pripažįsta, kad Kodeksas yra privalomas dokumentas visiems darbuotojams ir Darbdavio organų nariams. Darbuotojai žino, kad veikdami pažeidžiant Kodeksą, jie gali užtraukti Darbdavį ir save baudžiamosiomis, administracinėmis ar civilinėmis nuobaudomis ir pasekmėmis. Todėl jie visada turi elgsis taip, kad visų pirma būtų išvengta nusikaltimų ar kitų teisės ir vidaus taisyklių pažeidimų, o šių taisyklių pažeidimas bus laikomas šiurkščiu darbo pareigų pažeidimu.
I. Pagrindiniai Kodekso komponentai
1. Bendrovės kryptis
2. Santykiai tarp darbuotojų
3. Pagarba žmogui, sauga darbe
4. Pagarba privatumui ir asmens duomenų apsaugai
5. Tarpusavio komunukacija
6. Aprangos kodas ir aptarnavimo disciplina
7. Geros Darbdavio reputacijos saugojimas
8. Viešas kalbėjimas ir veikimas Bendrovės vardu
9. Bendrovės įrašai 
10. Konfidencialumas ir jautrios informacijos apsauga
11. Kovos su kyšininkavimu ir korupcija priemonės, dovanų taisyklės, AML
12. Skundai, pastabos ir pranešimai apie Kodekso pažeidimus

1.1 Bendrovės kryptis 
Toliau pateiktame pareiškime išreiškiama, kaip darbdavys nori, kad tiekėjai, klientai, valdžios institucijos, darbo ieškantys asmenys ir plačioji visuomenė jį vertintų visuose regionuose, kuriuose veikia HRANIPEX grupė:

„HRANIPEX yra aukščiausios kokybės baldinių briaunų, klijų, valiklių ir baldų furnitūros tiekėjas. HRANIPEX rūpinasi savo klientais, teikdama jiems aukščiausios kokybės produktus, puikų aptarnavimą ir ekspertų patirtį.“

Mūsų bendra misija apibrėžia žingsnius, būtinus Darbdavio vizijai įgyvendinti:
„HRANIPEX tikslas – klientų pasitenkinimas, produktų ir paslaugų kokybė bei ilgalaikis mūsų rezultatų tvarumas. Visa HRANIPEX komanda savo veiklą nukreipia į šiuos tikslus, akcentuodama abipusę pagarbą, bendradarbiavimą ir atliekamų darbų kokybę. Kiekvienas darbuotojas suvokia savo asmeninę atsakomybę už savo ir visos įmonės tikslų siekimą.“

1.2 Santykiai tarp darbuotojų
Kiekvienas darbuotojas privalo gerbti savo vadovus ir kolegas bei laikytis abipusio pasitikėjimo ir bendradarbiavimo principų. Darbuotojų tarpusavio santykių pagrindas – abipusis sąžiningumas, mandagumas ir socialiai korektiškas elgesys.

Darbuotojai turi teisę į savo nuomonę ir gali ją laisvai reikšti. Tačiau, pateikiant savo nuomonę, jis/ji visada turi pagalvoti, ar tai nepakenks kitiems darbuotojams, išorės partneriams ar Bendrovės geram vardui. Tai darydamas (-a) jis/ji visada privalo laikytis įstatymų ir privalomų Darbdavio vidaus taisyklių.

Vadovaujančias pareigas einantis darbuotojas su pavaldžiais darbuotojais turi elgtis ypač pagarbiai. Jis/ji bendrauja su savo pavaldiniais ir sprendžia jų teisėtus prašymus. Jei darbuotojai gali padėti vieni kitiems, jie turi tai daryti nedvejodami.

1.3 Pagarba žmogui, sauga darbe

Mes palaikome ir aktyviai kuriame darbo aplinką, kuri būtų stimuliuojanti, kūrybinga, gerbianti žmogaus teises, orumą ir nediskriminuojanti.

Talentų skatinimas, darbuotojų motyvavimas ir apdovanojimas už jų rezultatus yra būtini siekiant užtikrinti, kad įmonė toliau augtų.

Mes remiame lygias galimybes kiekvienam darbuotojui ar darbo ieškančiam asmeniui - galimybę mokytis, atlyginimą, socialinę gerovę ir karjeros plėtrą. Darbuotojų įgūdžiai, patirtis ir asmeniniai gebėjimai yra svarbūs veiksniai.

Draudžiama bet kokia diskriminacija dėl šių veiksnių: lyties, amžiaus, kilmės, išsilavinimo, religijos, pažiūrų, politinių pažiūrų, seksualinės orientacijos, fizinės išvaizdos, sveikatos, negalios ir kt. Bet koks priekabiavimas, bauginimas, priverstinis ar nelegalus darbas neleidžiamas. Niekas negali sakyti netinkamų, įžeidžiančių ar menkinančių komentarų apie kolegas ar verslo partnerius, jokiu būdu prie jų nepriekabiauti, negąsdinti, nežeminti ar neįžeisti žodine ar fizine išraiška.

Bendrovė gerbia savo darbuotojų privatumą. Vadovai privalo užtikrinti, kad jų pavaldiniai būtų tinkamai apmokyti, įskaitant šio Kodekso principus ir taisykles, pažeidžiančio elgesio ir veiklos prevenciją.

Vadovai turi būti sektinu pavyzdžiu taikant šį Kodeksą ir turi išlaikyti savo pavaldinių lygybę.

Jei darbuotojui kyla neaiškumų dėl konkretaus Darbdavio sprendimo ar nurodymo arba jam/jai neaiškus teisės ar vidaus normų, įskaitant šį Kodeksą, aiškinimas, darbuotojas turi kreiptis dėl reikalingos informacijos ar nuomonės.

Darbo sauga ir darbuotojų sveikatos apsauga yra mūsų prioritetas, todėl Bendrovė rūpinasi, kad būtų laikomasi visų teisinių ir vidaus taisyklių, susijusių su sauga darbe. Vadovai yra apmokyti šiais klausimais ir pagal savo galimybes žino ir, jei reikia, pašalina bet kokias su jų darbo veiklos vykdymu susijusias rizikas, imdamiesi prevencinių saugos priemonių ir įgyvendindami atitinkamus mokymus bei reaguodami į atitinkamus darbuotojų pasiūlymus.

1.4 Pagarba privatumui ir asmens duomenų apsaugai

Visi mūsų darbuotojai ir trečiosios šalys, su kuriomis Bendrovė bendradarbiauja (klientai, verslo partneriai, tiekėjai), turi teisę į savo privatumą. Bendrovė nuosekliai saugo jų asmens duomenis.

Asmens duomenys yra bet kokia informacija, kuri gali būti naudojama tiesiogiai ar netiesiogiai identifikuoti asmenį (pvz., vardas, gimimo data, socialinio draudimo numeris, el. pašto adresas, kompiuterio ID). Bendrovė gauna, renka, apdoroja, naudoja ir saugo tik tuos duomenis, kurie yra būtini jos normaliai veiklai arba yra būtini pagal teisės aktus.

Bendrovė visada tvarko asmeninę informaciją pagal galiojančius privatumo įstatymus.

1.5 Tarpusavio komunikacija

Kiekvienas, kuris dirba Bendrovėje, turi atsargiai naudotis įvairiais Bendrovės leidžiamais komunikacijos kanalais. Šie kanalai naudojami tiek įmonės vidaus komunikacijai tarp darbuotojų, tiek bendravimui su klientais, tiekėjais, pirkėjais ir verslo partneriais.

Visų pirma, darbuotojai privalo:

· vesti komunikaciją Darbdavio vardu, vadovaudamiesi gero elgesio ir korektiškumo principais;
· bendrauti su kitu asmeniu suprantamai ir visada taip, kad perduodamos informacijos turinys būtų faktinis, kuo glaustesnis ir tinkamai suprastas;
· draugiškai reaguoti į lankytojus, nepalikti nepažįstamų asmenų nepastebėtais Darbdavio patalpose ir inicijuoti bendravimą Darbdavio vardu;
· nereikšti asmeninės nuomonės klausimais, susijusiais su Darbdaviu kaip Darbdavio atstovu;
· darbe niekam neteikti melagingos, netikslios ar klaidinančios informacijos.

Bendraujant dalyvaujančios šalys visada griežtai turi saugoti duomenis, tvarkomus pagal galiojančius teisės aktus (ypač BDAR) ir kontroliuojamą dokumentaciją.

Pagrindinės efektyvaus bendravimo taisyklės:

· organizuojant susitikimą kviesti tik atitinkamus ar susitikimui būtinus asmenis, o ne visus skyriaus ar padalinio narius;
· griežtai laikytis „laiko valdymo“ – pvz. neviršyti susitikimo laiko, rezervuoto tam tikram laikui posėdžių salėje, susitikimo atšaukimo atveju nedelsiant atšaukti posėdžių salės rezervaciją;
· internetinio susitikimo atveju visada aiškiai nurodyti susitikimo temą;
· atkreipti dėmesį, kad skambučiai naudojami norint gauti išsamios informacijos, tačiau būkite trumpi ir tikslūs;
· stebėti, kad būtų laiku perskambinama į praleistus skambučius;
· formalūs, konceptualūs klausimai sprendžiami elektroniniu paštu, pilni parašai nenaudojami vidinėje komunikacijoje, masinis elektroninių laiškų siuntimas draudžiamas, išskyrus atvejus, kai tai pagrįsta, visada rašoma laiško temą.

1.6 Aprangos kodas ir aptarnavimo disciplina

Bendrovėje yra nustatytos darbuotojų aprangos kodo taisyklės jiems būnant darbo vietoje. Privalomas dokumentas yra įmonės aprangos kodas, kuris dviem lygiais – kasdieniška verslo apranga (Business Casual) ir puošni kasdieninė apranga (Smart Casual) – tiksliai apibrėžia tinkamus drabužius ir aksesuarus. Aprangos kodas galioja administracijos darbuotojams.

Gamybos ir sandėlio darbuotojai turi laikytis įmonės aptarnavimo disciplinos, apibrėžtos DSS dokumente, kuriame nurodytos saugaus elgesio taisyklės. Šios taisyklės, įskaitant oficialių drabužių reguliavimą, taikomos ir administracijos darbuotojams, kai jie yra gamybos ir sandėlio teritorijoje.

1.7 Geros Darbdavio reputacijos ir vardo saugojimas

Bendrovė labai daug dėmesio skiria geros reputacijos ir vardo išsaugojimui.
Bendraudama su klientais bendrovė taip pat naudoja socialinius tinklus, tokius kaip Facebook, Instagram ir LinkedIn. Šiais tinklais su klientais gali bendrauti tik įgalioti darbuotojai.

Geros reputacijos apsauga taikoma darbuotojų elgesiui visuose socialiniuose tinkluose (pvz., Facebook, LinkedIn, Twitter), tinklaraščiuose, nuotraukų/vaizdo įrašų dalijimosi svetainėse (pvz., YouTube).

Bet koks darbuotojų naudojimasis socialine žiniasklaida, įskaitant bet kokį asmeninį naudojimą, gali būti priskirtas Bendrovei ir gali turėti neigiamos įtakos jos įvaizdžiui ar geram vardui. Todėl labai svarbu, kad kiekvienas socialiniais tinklais besinaudojantis darbuotojas tai darytų atsakingai.

Darbuotojai taip pat turi turėti omenyje, kad:

· bet kokia informacija, kuri skelbiama internete, gali naudotis bet kas ir bet kur, ir ji gali būti pasiekiama neribotą laiką;
· jie yra asmeniškai atsakingi už turinį, kurį skelbia internete.

Jeigu jie naudoja Facebook, Twitter, Instagram ar bet kurį kitą socialinį tinklą, bendraudami su draugais ir pažįstamais, jie neturi pamiršti Bendrovės ar jos darbuotojų interesų ir atitinkamos konfidencialios informacijos apsaugos.

1.8 Viešas kalbėjimas ir veikimas Bendrovės vardu

Darbuotojas visada turi veikti vadovaudamasis Darbdavio interesais ir savo veiksmais nesugadinti gero Darbdavio vardo. Darbuotojas net ir ne darbo valandomis turi veikti taip, kad nesumenkintų Darbdavio patikimumo visuomenės akyse. Darbuotojas savo galimybių ribose turi stengtis vengti bet kokio elgesio, kenkiančio Darbdavio geram vardui (pvz., vairuodamas automobilį su įmonės logotipu, turi būti laikomasi kelių eismo taisyklių, vilkėdamas įmonės marškinėlius laisvalaikiu darbuotojas atstovauja įmonei ir turi atitinkamai elgtis).

Kritines pastabas apie Bendrovės ar savo kolegas, užsakovus ar klientus darbuotojas turi išsakyti tinkamoje vietoje ir tinkamu būdu (pvz., naudojant anoniminę pasiūlymų dežutę). Tačiau niekada negalima atsakyti į šiuos komentarus viešai ar socialinėje žiniasklaidoje.

Bendradarbiai galimus ginčus sprendžia civiliai ir atvirai su savo tiesioginiais vadovais. Jų sprendimai visada yra maksimaliai gerbiami.

Darbuotojai turi būti atidūs naudodamiesi socialiniais tinklais (Facebook ir kt.) bei komunikacijos priemonėmis net ir privačioje veikloje, kai įmanoma juos susieti su Darbdavio socialiniu tinklu. Jis/ji turi vengti perduoti konfidencialią informaciją, kuri gali būti suvokiama kaip įžeidžianti, žalojanti, žeminanti ar šmeižianti asmenų ar Bendrovės garbę.

Jeigu darbuotojui yra pavesta teisėtai veikti Bendrovės vardu nustatytais klausimais, jis privalo laikytis atitinkamų tokio pavedimo apribojimų ir apie tai iš anksto informuoti Bendrovės verslo partnerį.

Atsakingi darbuotojai, derdamiesi dėl sutartinių santykių su Bendrovės verslo partneriais, privalo įvertinti sutartinių santykių atsiradimo rizikas ir patikrinti sutarties partnerį viešai prieinamuose registruose (pvz., žemės registre, nemokumo registre ar nepatikimų mokesčių mokėtojų registre). Atsakingas darbuotojas turi atkreipti darbdavio (vadovo) dėmesį į galimas sutartinių santykių rizikas.

Darbuotojai visada turi gauti informaciją apie konkurentus ir klientus įstatymų nustatyta tvarka ir iš teisėtų šaltinių. Jie niekada sąmoningai nepateiks melagingos ar klaidinančios informacijos apie konkurentus, jų produktus ir paslaugas. Darbuotojai neturi sudaryti su konkurentais sutarčių, kurios galėtų turėti neigiamos įtakos konkurencijai. Taip pat draudžiami bet kokie darbuotojo veiksmai, kurie galėtų būti laikomi Bendrovės bandymu įgyti neteisėtą pranašumą galimame pirkime, viešame konkurse ar viešajame aukcione arba paveikti jų eigą.

Darbuotojai privalo bendradarbiauti su valdžios institucijomis pagal atitinkamus teisės aktus ir tiek, kiek tai numato atitinkami teisės aktai. Jie visada turi pateikti tikslią, teisingą ir naujausią informaciją bei dokumentus, kurių reikalauja valstybės institucijos.

1.9 Bendrovės įrašai

Įmonė atsakingai laikosi skaidrumo, valdymo ir kontrolės principų finansiniuose ir verslo reikaluose. Už šiuos dalykus visada atsako asmenys, atsakingi už atitinkamą prekybos darbotvarkę.

Visos finansinės operacijos yra tiksliai apskaitomos, o apskaita tvarkoma pagal Čekijos apskaitos principus ir kriterijus.

Visos HRANIPEX grupės įmonės laikosi nacionalinių apskaitos ir mokesčių teisės aktų reikalavimų.

Tikslas yra pateikti tikslią ir išsamią finansinę informaciją, laikytis vidaus kontrolės procedūrų, bei parodyti, kad laikomasi įstatymų nuostatų, atliekant išorinį finansinį auditą visose jurisdikcijose, kuriose veikia Bendrovė.

Visi Bendrovės korporatyviniai ir finansiniai įrašai turi būti teisingi ir išsamūs. Tvarkant juos, turite laikytis šių taisyklių:

· neišduoti, nerengti ir nepateikti akivaizdžiai netikro dokumento;
· niekada sąmoningai neapeiti vidaus kontrolės;
· nepateikti tvirtinimui sandorio, neišanalizavus jo įtakos Bendrovės veiklai;
· užtikrinti, kad visos reguliavimo institucijoms siunčiamos ataskaitos būtų išsamios, teisingos, neklaidinančios ir pateiktos laiku;
· einamojo laikotarpio sąskaitose ir atitinkamoje sąskaitoje visada registruoti operacijas, įskaitant pajamų ar išlaidų registravimą laiku, kad būtų pasiekti biudžeto tikslai;
· neslėpti tikrojo sandorio pobūdžio;
· neleisti kitam asmeniui vengti mokesčių ar vietinių įstatymų;
· atlikti mokėjimus tik realiam prekes ar paslaugas suteikusiam partneriui.

1.10 Konfidencialumas ir jautrios informacijos apsauga

Bet kokia informacija apie Bendrovės veiklą, kuri nėra vieša, turi būti saugoma ir negali būti atskleista tretiesiems asmenims, net jei nėra konkretaus konfidencialumo įsipareigojimo. Šios pareigos išimtys yra numatytos įstatymuose arba darbuotojo sutartyje arba, kai taikoma, Bendrovės vidaus taisyklėse.

Bendrovės konkurencinis pranašumas ir rinkos lyderės padėtis visų pirma grindžiama unikaliomis ir išsamiomis verslo sektoriaus žiniomis, ilgamete konsultavimo patirtimi ir asmeniniu požiūriu į klientus, įskaitant jų atsiliepimus. Visa su tuo susijusi informacija yra labai vertinga Bendrovės verslui, o jos atskleidimas gali pakenkti Bendrovės konkurencingumui ir tokiu būdu padaryti žymią žalą.

Konfidenciali informacija apima visą Bendrovės turimą informaciją, kuri nėra viešai prieinama, įskaitant, bet neapsiribojant, duomenis ir informaciją apie:

· darbuotojus, įskaitant jų atlyginimą, priedus ir kitus atlygius;
· visų sutarčių turinį;
· tiekėjų ir klientų duomenų bazę;
· techninę informaciją apie produktus ir teikiamas paslaugas;
· technologijos ir gamybos procesus;
· verslo strategiją;
· finansinius duomenis;
· gamybos sąnaudas;
· siūlomus įsigijimus arba galimas investicijas;
· reikšmingos sutarties praradimą arba pasirašymą;
· galimus ginčus ir administracines bylas.

Prieš atskleisdamas neskelbtiną informaciją trečiosioms šalims, darbuotojas turi kreiptis į finansų skyrių dėl konfidencialumo įsipareigojimų ir (arba) dėl konkrečių duomenų apsaugos priemonių taikymo – į IT skyrių. 

Darbuotojas negali atskleisti jokios aukščiau nurodytos informacijos savo šeimai ir draugams. Jis/ji niekada nepalieka be priežiūros dokumentų savo darbo vietoje (paliktų ant stalų, kėdžių, lentynų, spintelių ir pan.), iš kurių gali būti gauti jautrūs duomenys.

Informacija apie atlyginimus yra kiekvieno asmeninis reikalas ir darbuotojas negali ja dalytis su kolegomis darbo vietoje. Šios taisyklės pažeidimas bus traktuojamas kaip šiurkštus darbo pareigų pažeidimas.

Viešai bendraudamas darbuotojas turi būti atsargus. Buvusiems darbuotojams taip pat taikomi saugomos informacijos apie Bendrovę naudojimo ir atskleidimo apribojimai.

Įrašai ir duomenys, įskaitant elektroninius failus ir elektroninius laiškus, turi būti saugomi tiek, kiek reikalaujama pagal galiojančius įstatymus. Tuo atveju, kai vyksta arba numatomas teisminis ginčas arba kompetentinga vyriausybės institucija atlieka patikrinimą, tokie įrašai ir duomenys turi būti saugomi bet kokį būtiną laikotarpį.

1.11 Kovos su kyšininkavimu ir korupcija priemonės, dovanų taisyklės, AML

Bendrovė laikosi nulinės tolerancijos kyšininkavimui ir korupcijai. Todėl Kodeksas nustato aiškias dovanų iš trečiųjų šalių teikimo ir priėmimo taisykles.

· Dovanos – tai bet kokie apčiuopiami daiktai, suteiktas svetingumas (kvietimas į pietus ar socialinį renginį), piniginiai įnašai ir kiti nemokami privalumai.
· Kyšis – tai dovana, pasiūlyta, pažadėta ar duota, siekiant gauti naudos sau ar kitam asmeniui (pvz., verslo, sutartinės ar asmeninės naudos). Kyšio siūlymas, žadėjimas, davimas ar reikalavimas, sutikimas gauti ar priimti kyšį yra įstatymuose apibrėžti nusikaltimai. Už juos baudžiamojon atsakomybėn gali būti traukiami tiek fiziniai, tiek juridiniai asmenys.

Darbuotojai negali tiesiogiai ar netiesiogiai reikalauti ar priimti bet kokio mokėjimo ar atlygio, kuris gali paskatinti juos elgtis priešingai jiems paskirtoms pareigoms ir prieštaraujant įstatymams. Kyšiai ir lengvatos darbuotojams yra griežtai draudžiami ir negali būti siūlomi trečiosioms šalims. Dovanos ir
reklaminės prekės gali būti dovanojamos klientams, tiekėjams, konsultantams, pardavėjams ar kitiems klientams tik tuo atveju, jei jos neperžengia įprasto mandagumo ir turi simbolinę vertę.

Dovanų teikimo ir gavimo taisyklės:

· Darbuotojas gali duoti ar priimti tik tokią dovaną, kuri akivaizdžiai nėra kyšis – pavyzdžiui, kvietimą į protingos vertės verslo pietus.
· Dovanų teikimas ar priėmimas atitinka įstatymus ir vietinius papročius (pvz., racionalios dovanos gimtadienio ir kitų sukakčių, Kalėdų ar kitų reikšmingų renginių proga, kvietimai į partnerio vakarėlį, su darbu susijusį edukacinį renginį ir pan.).
· Dovanos yra nedidelės vertės ir dažnumo.
· Dovanos įteikiamos ir priimamos atvirai, šio Kodekso leidžiamomis ribomis, Darbdavio, o ne savo vardu.
· Draudžiama dovanoti ar priimti pinigines dovanas.
· Trečiojo asmens apmokamas komandiruotes darbuotojas gali pratęsti privačiais sumetimais savo lėšomis ir tik savo laisvalaikiu. Trečiojo asmens apmokamoje komandiruotėje šeimos nariams dalyvauti neleidžiama, jeigu šeimos nariai neįrodo, kad visas komandiruotės išlaidas apmoka patys.

Dovanų registravimas ir tvirtinimas

Kiekviename Darbdavio padalinyje atitinkamo vadovo įgaliotas darbuotojas turi vesti apskaitą, kurioje atitinkamo skyriaus darbuotojai privalo pranešti apie darbuotojo įteiktas ar gautas dovanas, kurių akivaizdi vertė viršija 500 CZK (išskyrus įprastus darbo pietus, vakarienes ir pan.).

Taip pat turi būti apskaitoma bet kokia darbuotojo atsisakyta dovana, neatsižvelgiant į jos vertę, įskaitant atsisakymo priežastį, ir apie pareigūnui įteiktas ar iš jo gautas dovanas, neatsižvelgiant į jų vertę.

Dovanas, kurių vertė viršija 5000 CZK, turi iš anksto patvirtinti atitinkamas vadovas. Jei tai neįmanoma, darbuotojas turi gauti patvirtinimą vėliau. Jeigu atitinkamas vadovas darbuotojui neduoda sutikimo įteikti ar priimti tokią dovaną, darbuotojas dovanos atitinkamam asmeniui neturi įteikti, turi dovanos atsisakyti ar ją grąžinti.

Bet kokias šio skyriaus taisyklių išimtis turi patvirtinti Darbdavio direktorių taryba.

Asmuo, įgaliotas patvirtinti dovanos įteikimą ar priėmimą, gali prašyti darbuotojo papildomos informacijos apie tokią dovaną ir darbuotojas privalo ją pateikti.

Kova su pinigų plovimu (AML) – tai praktika, kai slepiami iš neteisėtos veiklos gautos pajamos, dėl kurių neįmanoma nustatyti tų pajamų šaltinio ir tikrojo savininko, arba pakeičiamas tų pajamų pobūdis, kad jos atrodytų teisėtos. Bendrovė ir visi darbuotojai griežtai laikosi visų kovos su pinigų plovimu teisės aktų, laikosi draudimo finansuoti nelegalią veiklą, laikosi kovos su terorizmu ir jo rėmimo draudimo taisyklių.

Bendrovė deda visas pastangas stebint tarptautines sankcijas ir su jais susijusias rizikas bei imasi reikiamų priemonių ir vykdo reikiamas procedūras šioms rizikoms valdyti.

1.12 Skundai, pastabos ir pranešimai apie Kodekso pažeidimus

Klausimo, skundo ar komentaro pateikimas
Jei darbuotojas turi klausimų dėl Kodekso, jis turėtų kreiptis:

· Į savo vadovą;
· Į personalo skyrių – naudojant šį elektroninio pašto adresą: zuzana.bielova@hranipex.com

1.12.1 Imunitetas nuo kaltinimų

HRANIPEX nesiims atsakomųjų priemonių prieš darbuotoją, kuris pranešė apie galimą Kodekso pažeidimą. Tai reiškia, kad dėl šios priežasties ji darbuotojo neatleis ar kitaip nediskriminuos. Šis imunitetas netaikomas asmenims, kurie sąmoningai meta melagingus kaltinimus arba tyčia pateikia neteisingą ar melagingą informaciją.

1.12.2 Kodekso pažeidimas

Jei darbuotojas pažeidžia Kodeksą, jam gali būti taikomos drausminės nuobaudos vadovaujantis įstatymais, Bendrovės vidaus politika ir taisyklėmis. Kodekso pažeidimo atvejais vadovams ir direktoriams taip pat gali būti taikomos atitinkamos drausminės nuobaudos.

1.12.3 Pateiktų skundų tyrimas

Tuo atveju, kai darbuotojas, vykdydamas Darbdavio veiklą, sužino apie neteisėtą veiksmą ar besitęsiančią neteisėtą būklę, darbuotojas turi dėti visas pagrįstas pastangas, kurių reikia atsižvelgiant į šio atvejo aplinkybes, kad būtų užkirstas kelias neteisėtai veiklai ar sąlygai ir išvengti žalingų padarinių. Tuo pačiu metu darbuotojas privalo apie tai nedelsdamas informuoti Darbdavį.

Darbdavys privalo sąžiningai ir kruopščiai išnagrinėti visus pranešimus ir po to imtis atitinkamų veiksmų. Darbuotojo, pranešusio apie šį faktą, tapatybė nebus atskleista, nebent tai būtų būtina tiriant įvykį arba to reikalauja teisės aktai.

1.12.4 Etikos komitetas

Minėtiems atvejams pagal Kodeksą nagrinėti įsteigiamas Darbdavio statutinės institucijos paskirtas Etikos komitetas.

Etikos komitetas nagrinėja skundus dėl Kodekso ar jį pažeidžiančio elgesio, įtariamo korupcinio elgesio, įvertina, kaip laikomasi Kodekso, siūlo Bendrovės valdybai imtis tolesnių veiksmų, jei yra neteisėto ar Kodeksą pažeidžiančio elgesio įrodymų, ir siūlo Bendrovės direktorių valdybai tolesnes Kodekso vykdymo ir laikymosi priemones. Komiteto išvados yra rekomendacinio pobūdžio ir teikiamos Bendrovės direktorių valdybai, kuri vėliau sprendžia dėl jų įgyvendinimo.

Tais atvejais, kai Kodekse nurodyta, kad darbuotojas privalo pranešti Darbdaviui tam tikrą informaciją, darbuotojas pirmiausia kreipiasi į savo vadovą, vėliau – į personalo skyrių, o vėliau – į Etikos komitetą. Jei darbuotojui kyla neaiškumų ar klausimų dėl Etikos kodekso, jis turi elgtis tokia pačia tvarka. Tai nepaneigia darbuotojo teisės tiesiogiai kreiptis į Etikos komitetą, jei situacijos nepavyksta išspręsti su savo vadovu ar personalo skyriumi arba jei ši procedūra nėra tinkama konkrečioje situacijoje (pvz., vadovas turi įtakos Etikos komitetui pateiktam pranešimui).

Etikos komitetui pagal šį Etikos kodeksą darbuotojas gali pranešti šiais būdais: (i) pasinaudojant pašto dėžute, esančia Darbdavio buveinėje ir pasirinktuose Darbdavio padaliniuose – pašto dėžutės yra už Darbdavio stebėjimo sistemos ribų; (ii) pasinaudojant pašto paslaugų teikėjo paslaugomis, tokiu atveju laiškas bus adresuojamas Etikos komitetui, nurodant darbdavio buveinės adresą; arba (iii) elektroniniu laišku, išsiųstų Etikos komiteto el. pašto adresu: etickakomise@hranipex.com

Pranešime visų pirma turėtų būti ši informacija: neteisėtu elgesiu įtariamų asmenų ir visų su neteisėtu elgesiu susijusių asmenų tapatybė, neteisėto elgesio aprašymas, bet kokie neteisėto elgesio įrodymai, kiti konkretūs įrodymai, patvirtinantys įtariamą neteisėtą elgesį. 

Darbuotojas savo nuožiūra gali pasirinkti anoniminį pranešimą.

Visi skundai, skirti Etikos komitetui, bus laikomi griežtai konfidencialiais, įskaitant pranešėjo tapatybę, jei tai įmanoma. Darbdavys netaikys sankcijų darbuotojams, kurie sąžiningai praneša apie įtariamus Etikos kodekso pažeidimus, neteisėtą elgesį ir/ar korupcinę veiklą. Tuo atveju, kai darbuotojas praneša Etikos komitetui, jam/jai bus pranešta apie Etikos komiteto sprendimus ir apie visus veiksmus, kurių ėmėsi Bendrovės direktorių valdyba dėl jo/jos pranešimo.

Esant pagrįstiems skundams, Bendrovė įsipareigoja tinkamai atlyginti žalą ir imtis atitinkamų priemonių, kad panašios situacijos, dėl kurių buvo skundžiamasi, nepasikartotų ateityje.

1.12.5 Informacijos atskleidimas

Bendrovė privalo tinkamai ir laiku atskleisti įstatymų reikalaujamą informaciją. Kitą informaciją Bendrovė, laikydamasi atvirumo principo, atskleidžia tiek, kiek mano esant tinkama situacijai, ir visada taip, kad tokia informacija būtų tiksli, neklaidinanti ir tinkamai patikrinta.

Bendrovė bendrauja su žiniasklaida tik per Filipą Winkelhoferį arba jo paskirtą vadovą.

